Dobro došli!
Ovo je vodič u kojem se opisuje kako pravilno koristiti Hukyndra napunjenu štrcaljku za jednokratnu uporabu.
Štrcaljka se sastoji od tri dijela: igle, hvatišta za prste i klipa.
Pogledajmo kako se koristi.
Hukyndra se mora čuvati u originalnom pakiranju u hladnjaku na temperaturi od 2°C do 8°C.
Hukyndra se po potrebi (primjerice, tijekom putovanja)
može čuvati i na sobnoj temperaturi do 25°C tijekom najviše 14 dana.
Najprije izvadite Hukyndra štrcaljku iz hladnjaka.
Izvadite štrcaljku iz pakiranja.
Provjerite rok valjanosti na naljepnici kako biste bili sigurni da nije istekao
i uvjerite se da je tekućina u štrcaljki bistra i bezbojna.
Ostavite štrcaljku na sobnoj temperaturi 15 - 30 minuta prije primjene lijeka.
Važno je napomenuti sljedeće:
Nemojte skidati sivi pokrov igle;
nemojte zagrijavati Hukyndra napunjenu štrcaljku
i nemojte je upotrijebiti ako je tekućina u njoj bila zamrznuta.
Položite sav potreban pribor na čistu površinu: štrcaljku, jastučić natopljen alkoholom,
kuglicu vate ili komadić gaze i neprobojni spremnik za odlaganje oštrih predmeta.
Dobro operite i osušite ruke.
Najprije izaberite mjesto za ubrizgavanje,
koje mora biti najmanje 3 cm udaljeno od mjesta primjene prethodne injekcije,
a može se nalaziti na prednjem dijelu bedara ili na trbuhu,
najmanje 5 cm od pupka.
Kružnim pokretima očistite mjesto
za ubrizgavanje jastučićem natopljenim alkoholom.
Pazite da ne ubrizgate lijek kroz odjeću ni u područja bolne kože,
modrica, crvenila, tvrde kože,
ožiljaka, strija ili područja s plak psorijazom.
Jednom rukom držite napunjenu štrcaljku,
a drugom nježno povucite pokrov igle ravno sa štrcaljke i bacite ga.
Nemojte dodirivati iglu prstima i pazite da ona ne dotakne išta drugo.
Kapljica tekućine na vrhu igle normalna je pojava.
Palcem i kažiprstom jedne ruke držite tijelo napunjene štrcaljke poput olovke,
pazeći da ni u jednom trenutku ne povučete klip nazad.
Drugom rukom nježno uhvatite u nabor očišćenu kožu na mjestu ubrizgavanja i čvrsto ga držite.
Zatim ubodite iglu u kožu pod kutom od 45° brzim pokretom nalik onom pri bacanju strelice.
Kad ubodete iglu, otpustite kožu.
Polako pritisnite klip sve do kraja tako da ubrizgate svu tekućinu,
a napunjena štrcaljka ostane prazna.
Podignite prst s klipa i pustite ga da se lagano vrati gore,
a igla povuče iz mjesta ubrizgavanja u štitnik za iglu.
Imajte na umu da se igla neće uvući u štitnik ako nije ubrizgana sva tekućina.
Ako mislite da niste primijenili cijelu dozu, razgovarajte sa svojim liječnikom.
Nakon uvlačenja igle normalno je da se oko klipa vidi opruga.
Po završetku injekcije
pritisnite kuglicu vate ili komadić gaze na mjesto uboda, ali nemojte trljati.
Blago krvarenje na mjestu uboda normalna je pojava.
Odmah nakon uporabe odložite štrcaljku s iglom i ostale oštre predmete u spremnik za odlaganje oštrih predmeta.
Pokrov igle, jastučić natopljen alkoholom,
vatu ili gazu i pakiranje možete baciti u kućni otpad.